Fastboende aksjonerer mot turister i Berlin
Fastboende berlinere føler seg fordrevet fra boligmarkedet av pengesterke utlendinger som kjøper leiligheter i millionbyen. Og ikke nok med det: Mange innbyggere opplever også enkelte turister som en byrde der de fester, drikker og raver fulle gatelangs.Veksten i 2011 var i enkelte måneder på nær 40 prosent i forhold til året før.Alt i alt besøkte over 9,9 millioner personer den tyske hovedstaden - hvor det ble registrert 22,4 millioner overnattinger i fjor. I år regner man med å nå hele 30 millioner. Men langt fra alle reisende til den populære metropolen tar inn på hotell. Ferieboligmarkedet boomer nemlig - og det uten at noen har oversikt over utviklingen. Ifølge fjernsynskanalen n-tv er minst 12.000 leiligheter kjøpt opp for bruk i ferieøyemed. Hotell- og vertshusforbundet Dehoga går enda lenger og anslår et reelt tall på opptil 25.000 boliger, ifølge nyhetsbyrået DPA. Mange skandinaver kjøper seg inn på markedet i Berlin, som er betydelig rimeligere enn andre europeiske metropoler. Utviklingen har ført til at fastboende i den finansielt skakkjørte byen føler seg presset ut over sidelinjen.Daniel Dagan, som bor i den svært sentrale gaten Wilhelmstraße - midt mellom Brandenburger Tor og Potsdamer Platz, har allerede fått nok. Av de rundt 950 boligene i komplekset, brukes anslagsvis en tredel som turistleiligheter. I en av oppgangene er sågar 18 av 21 enheter ferieboliger. - Jeg har ingenting imot turister. Det er jo flott at folk vil oppleve Berlin. Men folk bør oppføre seg, sier Dagan til VG. Han har bodd i Wilhelmstraße i ti år og mener at blokkene er blitt forvandlet til et slags illegalt hotell. - Men vi har ingen concierge her. Jobben med å veilede turister som ikke finner frem, er det vi fastboende som må ta. Til alle døgnets tider og uten betaling.Dagan har forlangt at driften innstilles og nektet å betale full husleie til eieren. Han har også gått i bresjen for et borgerinitiativ. Om to uker holdes folkemøte. - Støy og fyll, høy musikk, blokkerte heiser, søppel i gangene. Ofte blir jeg liggende søvnløs, klager Dagan. Han har tatt saken til retten og fikk nylig medhold i Høyesterett om at han ikke behøver å betale full leie. - Men målet mitt er ikke å betale mindre leie. Målet er å ha et ordentlig sted å bo. Vi forstår at folk vil komme til Berlin, men det må skje på en ordentlig måte. Den ulovlige hotelldriften må opphøre, og folk må oppføre seg, poengterer han.Visit Berlin-sjef Burkhard Kieker mener aksjonen skyter langt over mål og er sikker på at reisende til byen vil føle seg velkomne, skriver den tyske storavisen Bild.Manuel Kliese, Tysklands turistsjef i Norge, er enig. Han mener uansett at nordmenn ikke er blant verstingene.Kliese har til en viss grad forståelse for fastboende som reagerer på at huskjøpende utlendinger driver prisene på boliger til værs. - I enkelte bydeler er nok dette et poeng. Dette er et svært spesielt fenomen, som man knapt har sett i andre europeiske metropoler. Årsaken ligger i de forholdsvis lave eiendomsprisene i Berlin. En konsekvens har blitt at det lokale markedet presses, sier Kliese og legger til at de aller fleste nordmenn bor på hotell i den tyske storbyen. - Men uansett hvor norske reisende bor, skal de vite at de er hjertelig velkomne i Tyskland!
For fulle, for høylytte - og for rike.